Больш за сотню карных аперацый правялі фашысцкія захопнікі ў гады акупацыі на тэрыторыі Беларусі ў час Вялікай Айчыннай вайны. 22 сакавіка 1943 года, разам з хатамі і жыхарамі, была спалена беларуская вёска Хатынь: усяго 149 чалавек, з іх 75 дзяцей, самому малодшаму было ўсяго 7 тыдняў. 185 беларускіх вёсак раздзялілі лёс Хатыні – згарэлі і не адрадзіліся пасля вайны. Хатынь стала сімвалам трагедыі беларускага народа падчас Вялікай Айчыннай вайны. У 1969 годзе на месцы вёскі быў адкрыты мемарыяльны комплекс "Хатынь", які ўзведзены ў знак ушанавання памяці аб спаленых беларускіх вёсках і мірных жыхарах, знішчаных ў гады вайны. Мемарыяльны комплекс "Хатынь" – гэта нацыянальная святыня памяці беларускага народа.